Komisijos reglamentas (EB) Nr. 1812/2001
2001 m. rugsėjo 14 d.
iš dalies keičiantis Reglamentą (EB) Nr. 1886/2000 dėl žuvininkystės sektoriaus gamintojų organizacijų priimtų tam tikrų taisyklių taikymo ne gamintojų organizacijų nariams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo [1] su pakeitimais, padarytais Komisijos reglamentu (EB) Nr. 939/2001 [2], ypač į jo 7 straipsnio 10 dalį,
kadangi:
(1) 2000 m. rugsėjo 6 d. Komisijos reglamente (EB) Nr. 1886/2000 dėl žuvininkystės sektoriaus gamintojų organizacijų priimtų taisyklių taikymo ne gamintojų organizacijų nariams [3], nustatančiame Tarybos reglamento (EB) Nr. 104/2000 išsamias taikymo taisykles, pateikiami konkretūs kriterijai gamintojų organizacijų atstovavimo lygiui žvejybos sektoriuje, kurio negalima priskirti akvakultūros sektoriui, įvertinti. Dėl to būtina apibrėžti konkrečius atstovavimo tam sektoriui kriterijus.
(2) Atsižvelgiant į akvakultūros sektoriaus ypatybes, taip pat atrodo yra tikslinga, kad tame reglamente būtų aiškiai apibrėžtos to sektoriaus gamybos ir pardavimo taisyklės.
(3) Dėl to Reglamentas (EB) Nr. 1886/2000 turėtų būti iš dalies keičiamas.
(4) Šiame reglamente nustatytoms priemonėms pritaria Žuvininkystės produktų vadybos komitetas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1886/2000 1 ir 2 straipsniai pakeičiami taip:
"1 straipsnis
1. Gamybinė ir prekybinė gamintojų organizacijos veikla žvejybos sektoriuje laikoma pakankamai atstovaujančia tame rajone, kuriame ta organizacija siūlo pradėti taikyti taisykles, jeigu:
a) gamintojų organizacija arba jos nariai tų rūšių, kurioms būtų taikomos taisyklės, parduoda daugiau kaip 65 % bendro parduodamo kiekio, ir
b) laivuose, kuriuos eksploatuoja gamintojų organizacijos nariai, dirba daugiau kaip 50 % bendro tame rajone, kuriame būtų taikomos taisyklės, įsisteigusių žvejų skaičiaus.
2. Taikant šio straipsnio 1 dalies a punktą atsižvelgiama į per ankstesnius prekybos metus parduotus kiekius.
3. Apskaičiuojant šio straipsnio 1 dalies b punkte nurodomą procentinį dydį į laivuose, kurių bendras ilgis yra mažesnis kaip 10 m arba yra 10 m, dirbančius žvejus atsižvelgiama proporcingai pagal tų žvejų parduoto kiekio ir atitinkamame rajone parduodamo bendro kiekio santykį.
4. Tarybos reglamento (EB) Nr. 2792/1999 [4] III priedo 2.2 punkto a papunktyje apibrėžiamos akvakultūros sektoriaus gamintojų organizacijos gamybinė ir prekybinė veikla tame rajone, kuriame siūloma pradėti taikyti taisykles, laikoma pakankamai atstovaujančia, jeigu gamintojų organizacija arba jos nariai gamina daugiau kaip 40 % tų rūšių, kurioms būtų taikomos taisyklės, produktų.
5. Taikant šio straipsnio 4 dalį, atsižvelgiama į per ankstesnius prekybos metus pagamintus kiekius.
2 straipsnis
1. Reglamento (EB) Nr. 104/2000 7 straipsnio 1 dalies a punkte nurodytuose gamybos ir pardavimo planuose pateikiama ši informacija:
a) parduoti siūlomų produktų kokybė, dydis arba svoris ir jų pateikimas;
b) pavyzdžių ėmimas, pardavimui naudotos saugyklos, pakavimas ir ženklinimas etiketėmis bei ledo naudojimas;
c) pirmo pateikimo į rinką reikalavimai, nurodantys racionalaus produkcijos realizavimo, kuriuo siekiama stabilizuoti rinką, taisykles.
2. Jei tai yra akvakultūros sektorius, šio straipsnio pirmoje dalyje nurodytose taisyklėse galima pasiūlyti priemones dėl jauniklių paleidimo ar intervencijos kitais akvakultūros rūšių, kurioms būtų taikomos taisyklės, gyvenimo ciklais, ypač visos papildomos produkcijos surinkimo arba sandėliavimo, įskaitant sušaldymą, nuostatas."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 14 d.